ልዩ ድጋፍ ለሚፈልጉ ክልሎች የሚደረገው ድጋፍ ዉጤት እንዲያመጣ ከእቅድ ያለፈ ስራ መሰራት ይኖርበታል – የከተማ ልማት እና ቤቶች ልማት ሚኒስቴር
ልዩ ድጋፍ ለሚሹ ክልሎች የሚደረገው ድጋፍ በክልሎች የሚፈለገውን ለውጥ እንዲያስገኝ የድጋፍ ስራው ከእቅድ ባለፈ በተደራጀ እና በተጠናከረ ሁኔታ መተግበር እንዳለበት የከተማ ልማት እና ቤቶች ሚኒስቴር አስታወቀ፡፡የከተማ ልማት እና ቤቶች ሚኒስቴር ልዩ ድጋፍ ለሚደረግላቸው ክልሎች የ2010 የግማሽ አመት የእቅድ አፈፃፀም እና የተገኙ ውጤቶችን እና ጉድለቶችን በመገምገም የቀጣይ እቅድ አቅጣጫዎችንም አስቀምጧል፡፡በዋናነትም በጋምቤላ፣ ቤንሻንጉል ጉሙዝ ፣አፋር እና ኢትዮ ሶማሊ ክልሎች ያለውን አፈፃፀም የገመገመ ሲሆን የተመዘገቡ ስኬቶችን ማስቀጠል ይገባል ብለዋል የኢፌዴሪ የከተማ ልማት እና ቤቶች ሚኒስትር ዴኤታ አቶ ጌታቸው ሀይለ ማሪያም ገልፀዋል፡፡ነገር ግን አሁንም በእነዚህ ክልሎች የሚስተዋለውን የቤት ግንባታ፣የምግብ ዋስትና ፣እና የመሬት አቅርቦት ችግሮችን ለመፍታት መረባረብ እንደሚገባ ሚኒስትር ዴኤታው ተናግረዋል፡፡ሚኒስትር ዴኤታው አክለውም ሚኒስቴር መስሪያ ቤቱ ልዩ ድጋፍ በሚሹ ክልሎች ላይ የእቅዱ ባለቤት ቢሮዎች እና ባለ ድርሻ አካላት በከተማ ልማት እና ምግብ ዋስትና ፣በቤቶች ግንባታ፣በመሬት አቅርቦት ፣በመልካም አስተዳደር እና ሌሎች ስራዎች ላይ በተደራጀ እና በተቀናጀ መንገድ በመንቀሳቀስና ለሚያጋጥሙ ችግሮች አፋጣኝ መፍትሄ በመስጠት የትግበራ ሀላፊነትን መወጣት እንደሚገባም አሳስበዋል፡፡